Chabane-familie soek Malamulele-munisipaliteitMinister Collins Chabane Foto: Departement van kommunikasie (GovernmentZA Flickr) Collins Chabane se familie het daarop aangedring dat pres. Jacob Zuma ŉ aparte munisipaliteit vir die mense van Malamulele in Limpopo sal oprig, het die City Press Sondag berig. Hosi Shilungwa Mhinga, Chabane se oom en hoof van die Mhinga-stam, het glo Saterdag tydens die begrafnis aan Zuma gesê Chabane het sy gemeenskap se siening gedeel dat die gebied se versoek om ŉ munisipaliteit toegestaan moet word. Hy het ook versoek dat die nuwe munisipaliteit na Chabane vernoem moet word. “Dit was sy wens dat Malamulele ŉ munisipaliteit moet kry,” het Mhinga gesê. “As ŉ familie versoek ons ook dat dit die Collins Chabane-munisipaliteit genoem moet word.” Mhinga het gesê die munisipaliteit sal ŉ infrastruktuur verskaf om die gebied te ontwikkel. Daar was verlede jaar net voor die algemene verkiesing in Mei betogings in Malamulele en dit het weer vanjaar opgevlam toe inwoners hul eie munisipaliteit geëis het. Die munisipale afbakeningsraad het in Januarie aangekondig dat die gebied nie vir sy eie munisipaliteit kwalifiseer nie. Inwoners voer aan die Thulamela-munisipaliteit kanaliseer sy dienste na die Tshivenda-sprekende dele, eerder as die Xitsonga-sprekende dele. Chabane, minister van staatsdiens en administrasie, sy bestuurder en ŉ lyfwag, is op 15 Maart dood in ŉ motorongeluk op die N1, sowat 30 km buite Polokwane. ŉ Vragmotorbestuurder het glo omstreeks 01:00 ŉ u-draai op die snelweg gemaak. ŉ Saak van strafbare manslag word teen die vragmotorbestuurder ondersoek. Hy bly in aanhouding. Lees alle vorige berigte oor Collins Chabane en Malamulele.